CSS คว้างานเสาโทรคมฯ ของ DTAC ให้บริการคลื่น 2300MHz 400 ต้น
CSS คว้างานเสาโทรคมฯ ของ DTAC คลื่น 2300 MHz จำนวน 400 ต้น คาดปี 61 มีลุ้นรับเพิ่มเติม เผยจ่อเข้าประมูลงานสายไฟฟ้าลงใต้ดินของการไฟฟ้าส่วนภูมิภาค-การไฟฟ้านครหลวง
20 มิ.ย. 2560

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า บริษัทเข้ารับงานติดตั้งเสาโทรคมนาคมให้กับ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เพื่อให้บริการไร้สายบนโครงข่ายคลื่นความถี่ 2300 เมกะเฮิร์ตซ์ (MHz) จำนวน 400 ต้น จากจำนวนทั้งหมด 3,000 ต้นที่ DTAC มีแผนในการขยายโครงข่ายภายในปีนีh ขณะที่ปีหน้า DTAC ก็มีเป้าหมายที่จะขยายโครงข่ายเพิ่มเติมอีก 4,000 ต้น โดยจะเป็นรูปแบบการเปิดประมูลคราวละ 1,000 ต้น ซึ่งบริษัทคาดหวังว่าจะมีโอกาสได้รับงานดังกล่าวเข้ามาเพิ่มอีก
“เราได้รับงานจาก DTAC ในการติดตั้งเสาโทรคมนาคม 400 ต้น จากมีผู้เข้าไปรับงานจำนวนทั้งสิ้น 4 ราย โดย DTAC มีเป้าหมายขยายโครงข่ายในปีนี้ 3,000 ต้น อย่างไรก็ตามมูลค่างานยังไม่สามารถระบุได้ เนื่องจากยังไม่ชัดเจน”นายสมพงษ์ กล่าวกับ”อินโฟเควสท์”
นอกจากนี้ บริษัทยังมองโอกาสเข้าไปรับงานติดตั้งระบบโทรคมนาคมเพิ่มเติม โดย บมจ.อสมท. (MCOT) จะดำเนินการคืนคลื่นย่าน 2600 เมกะเฮิร์ตซ์ (MHz) โดยให้ กสทช. นำไปออกประมูล จำนวน 90 MHz คาดว่าจะเปิดประมูลได้ในช่วงปลายปีนี้ และการประมูลคลื่น 1800 MHz ของ DTAC ในปี 61 จะหมดสัญญาสัมปทานในช่วงเดือน ก.ย.61
สำหรับผลประกอบการในปีนี้ บริษัทยังคงเป้าหมายรายได้ปีนี้จะเติบโตได้ราว 5,000 ล้านบาท จากปีก่อนอยู่ที่ 4,713.05 ล้านบาท โดยจะมาจากธุรกิจเทรดดิ้งราว 3,700-3,800 ล้านบาท และธุรกิจบริการติดตั้งระบบโทรคมนาคมราว 1,200-1,300 ล้านบาท
โดยปัจจุบันบริษัทมีงานในมือ (Backlog) อยู่ที่ 1,650 ล้านบาท แบ่งเป็นธุรกิจเทรดดิ้ง 800 ล้านบาท และธุรกิจบริการติดตั้งระบบโทรคมนาคม ราว 850 ล้านบาท (ยังไม่รวมมูลค่างานของ DTAC ) คาดจะสามารถรับรู้รายได้ในปีนี้ราว 750-800 ล้านบาท
ขณะเดียวกันอยู่ระหว่างรอเข้าประมูลงานในครึ่งปีหลังอย่างต่อเนื่อง โดยเฉพาะงานนำสายไฟฟ้าลงใต้ดินของการไฟฟ้าส่วนภูมิภาค และการไฟฟ้านครหลวง เป็นต้น ซึ่ง CSS ก็คาดหวังจะได้รับงานดังกล่าวพอสมควร สำหรับธุรกิจเทรดดิ้ง ในช่วงครึ่งปีหลังนี้น่าจะดีกว่าครึ่งปีแรก เป็นไปตามปริมาณงานภาครัฐที่ออกมามากขึ้น และการลงทุนของภาคอสังหาริมทรัพย์ ส่งผลทำให้การขายปรับตัวดีขึ้น
 